સુપ્રીમ કોર્ટના વરિષ્ઠ જજ આ મુદ્દાને પ્રેસ સમક્ષ લાવ્યા તે અંગે પ્રશ્નાર્થો પણ ખડા થયા. બીજી તરફ કેટલાંકને એવું લાગ્યું કે ભારતીય નાગરિકની અંતિમ આસ્થા ન્યાયતંત્ર પર ટકેલી છે ત્યારે તેમાં પારદર્શકતા અને ઉત્તરદાયિત્વ આણવા આ જરુરી હતું. દેશના ન્યાયમૂર્તિને લખેલા પત્ર( જુઓ EPW, Letters, 13 જાન્યુઆરી, 2018)માં સત્યનો થોડો ઘણો પણ અંશ હોય તો તે દેશ માટે ગંભીર ચિંતાનો વિષય છે. આ પત્રનો સાર એ હતો કે રાજકીય રીતે સંવદેનશીલ કેસ ‘’અપેક્ષિત’’ પરિણામ માટે ઈરાદાપૂર્વક ચોક્કસ બેન્ચને સોંપાતા હતા. મુખ્ય ન્યાયમૂર્તિની કેસની ફાળવણી અંગેની પદ્ધતિ સામે પણ ચિંતા વ્યક્ત કરાઈ. આ અંગેના નિયમોના પાલન પર ભાર મૂકાયો. જો નિયમોનું પાલન નહીં થાય તો બંધારણીય સંસ્થાની ન્યાયનિષ્ઠા વિશે પ્રશ્નાર્થો સર્જાશે, જે અંતે અવાંછનીય પરિણામો તરફ દોરી જશે, તેવી ભીતી પણ વ્યક્ત કરાઈ.